Austria kohus vaeb presidendi kordusvalimiste korraldamist | Uudised | ERR
Austria konstitutsioonikohtu liikmed enne esimest istungit presidendi kordusvalimiste küsimuses. (Foto: AFP/Scanpix)
Austria konstitutsioonikohtus algas eile neli päeva vältav istung, kus otsustatakse, kas mais toimunud presidendivalimised tuleb valimispettuste tõttu uuesti läbi viia.
Paremäärmusliku Austria Vabaduspartei kandidaat Norbert Hofer kaotas presidendivalimistel vastaskandidaadile, roheliste ridadesse kuuluvale Alexander Van der Bellenile kõigest veidi üle 30 000 häälega. Partei kaebuse kohaselt avati aga tuhanded hääletussedelid liiga vara ja selleks mitte volitatud isikute poolt, vahendas BBC.
Austria valimiskomisjon on teatanud, et tuginedes riigi 117 valimisringkonna andmetele ei ole kordusvalimised vajalikud. Austria ringhäälingu (ORF) teatel on aga mõned vaatlejad vande all öelnud, et kuigi nad valimistulemustele allkirja andsid, esines tegelikult mõningaid rikkumisi.
Vabaduspartei esitas kohtule 152-leheküljelise toimiku ning neljapäevasel avalikul istungil annab ütlusi umbes 90 tunnistajat. Partei väitel loeti hääli lubatust varem 84 valimisringkonnas ja valimiskastid avati enneaegu 17 piirkonnas. Partei kaebuse kohaselt loeti lubatust varem lausa 573 000 häält.
Eelmisel nädalal ütles Viini ülikooli professor, põhiseaduse asjatundja Theo Öhlinger, et vabaduspartei kaebus on väga tõsine ning kordusvalimised on võimalikud.
Kohus peaks otsuse tegema enne 8. juulit, mil president ametisse vannutatakse.